Pôrã lat temù, czedë jem jezdzył pò szkòłach w gminie Główczëce i zachãcywôł do wprowôdzaniô ùczbë kaszëbiznë, ùdało sã nalezc 7 szkólnëch na kùrs kaszëbsczégò jãzëka dlô pòczątkùjącëch. Westrzód nich bëła Magdaléna Czarnowskô-Mikùlak, nié-Kaszëbka, jakô ùczëła fizyczi i chemie w Zespòle Szkòłów w Pòbłocym. Skùńczëła 42-gòdzënowi kùrs, zdała egzamin dôwający prawò do ùczeniô dzecy, ale tak pò prôwdze nie òprzestała pòznawac kaszëbiznë. Pòmôgôł ji chłop, dzecë ze szkòłë, jich starszi, mieszkańcowie wsów Rzuszcze, Cecenowò, Przebãdowò, Wòlëniô, Dargòléza, Pòbłocé… Czedë òstatno dostôł jem òd ni lëst (napisóny bëlno pò kaszëbskù), pòmëslôł jem, że wôrt òpisac rozmajité kaszëbsczé dzejania, jaczé w Pòbłocym i òkòlim mają plac nié leno dzãka robòce Magdalénë.